## **מפקדת המכללות 871**

**המכללה לביטחון לאומי  
2 ביוני 2019**



**המכללה לביטחון לאומי**

**סיכום סמינר אינטגרטיבי דב הצפון: מדיניות חוץ וביטחון של רוסיה לאור מעורבותה במזה"ת, המכללות הצבאיות, תשע"ט**

**כללי**

בשנת הלימודים תשע"ט נלמד לראשונה סמינר אינטגרטיבי במכללות הצבאיות בו השתתפו תלמידים משלושת קורסי הליבה: מב"ל, פו"ם אלון ומלט"ק וכן שלושה משתתפים ממשרד ראש הממשלה. הקורס "דב הצפון: מדיניות חוץ וביטחון של רוסיה לאור מעורבותה במזרח התיכון" בחן היבטים שונים של הנוכחות הרוסית במזרח התיכון, מדיניות ביטחון וצבא של רוסיה ואומנות האסטרטגיה הצבאית הרוסית תוך התמקדות באינטראקציה של מוסקבה עם שחקנים בזירה הבינלאומית**. להלן סיכום ותובנות מן הסמינר.**

**מטרות הקורס:**

1. הבנת דרכי חשיבה והתנהלות טקטית, מערכתית ואסטרטגית של רוסיה באזור.
2. בחינת בעיות מקצועיות ועכשוויות הנובעות מהחיכוך עם "דב הצפון" באמצעות קבוצת חשיבה מרובדת על מנת להעמיק את הידע במכללות ובצה"ל.

**שיטה:**

1. הסמינר בהובלת אלוף אמיר ברעם מפקד המכללות הצבאיות וגיס 479, פרופ' דימה אדמסקי, בי"ס לאודר לממשל, המרכז הבינתחומי וד"ר ענת שטרן ראש תחום מחקר במכללה לביטחון לאומי.
2. הסמינר התקיים לראשונה במכללות הצבאיות כסמינר אינטגרטיבי ונטלו בו חלק משתתפי הקורסים השונים במכללות הצבאיות על פי הפירוט הבא: שלושה משתתפים ממשרד ראש הממשלה (דרגת רח"ט ושני רמ"ח), שני משתתפי מב"ל (אל"ם), ארבעה חניכי פו"ם אלון (רס"ן לקידום), חמישה חניכי מלט"ק (סרן) ומפקד המלט"ק (אל"ם).
3. מפגשי הקורס נערכו בחד"ן אלוף, מחנה דיין בימי שלישי בין השעות 17:00-18:30.
4. סיווג הסמינר בלמ"ס (ניתנה אפשרות לחריגים).
5. בתום הקורס הגיש כל אחד מהמשתתפים עבודת מחקר על פי דרישת המסגרת אליה הוא משתייך. המחקרים שערכו המשתתפים שימשו כחליף לעבודת המחקר השנתית במסגרות השונות וכתיבתם לוותה על ידי ראש תחום מחקר במב"ל. המחקרים יפורסמו בקובץ מאמרים בהוצאת מערכות בקיץ 2019.
6. בסיום הסמינר נסעו משתתפי הסמינר לביקור ברוסיה (19-23 במאי, 2019) ראו סיכום נפרד.

**רשימת המפגשים:**

בקורס נערכו אחד עשר מפגשים בתדירות של אחת לשבועיים-שלושה ביום ובשעה קבועים. מחצית מהשיעורים הועברו הרצאות של פרופ' דימה אדמסקי מן המרכז הבינתחומי ובמחציתם נערכו הרצאות של מומחים מתחומים שונים (ממשרד ראש הממשלה, מרכז דדו, אמ"ן והמרכז הבינתחומי) לפי הפירוט הבא:

1. מסורת אסטרטגית ברוסיה – שינוי והמשכיות, היכרות המשתתפים והנחיית מפקד המכללות. 30 באוקטובר 2018.
2. הגיון מארגן ומגמות מרכזיות במדיניות חוץ וביטחון הרוסית, פרופ' דימה אדמסקי, 13 בנובמבר 2018.
3. התפתחות החשיבה הצבאית הרוסית במאות ה- 20 וה-21, פרופ' אדמסקי, 4 בדצמבר, 2018.
4. רוסיה במזרח התיכון מהתקופה הסובייטית לאביב הערבי, פרופ' אדמסקי, 12 בדצמבר, 2018.
5. לקחים רוסיים מסוריה ומגמות עיקריות של חדשנות, פרופ' דימה אדמסקי, 8 בינואר 2019.
6. רוסיה ישראל והמזרח התיכון, סא"ל (מיל') דניאל ראקוב, המרכז הבינתחומי, 22 בינואר, 2019.
7. היבטים גיאופוליטיים ואסטרטגיים לקמפיין הרוסי בסוריה, פרופ' אדמסקי, 28 בינואר, 2019.
8. היבטים אופרטיביים וטקטיים למבצע הרוסי בסוריה, רס"ן אלישע, 5 בפברואר, 2019.
9. רוסיה בין אדום לכחול – איפכא מסתברא, מר שלמה קאשי, 26 בפברואר, 2019.
10. מאפייני הפעלת הכוח של צבא רוסיה, גב' אנה פמפלוב, מרכז דדו 19 במרץ, 2019.
11. הצגת רפראטים וסיכום הקורס, ד"ר ענת שטרן, 30 באפריל, 2019.

**לקחים עיקריים לשימור:**

1. סמינר דב הצפון היה הפעם הראשונה בה נלמד קורס המשלב בין חניכים מן הקורסים השונים במכללות הצבאיות. על אף פערי הגיל והניסיון הקבוצה למדה יפה יחדיו והמשתתפים הביאו מעולמם אל הדיון.
2. סמינר דב הצפון שילב בין הרצאות של מומחה עיקרי (פרופ' אדמסקי) לבין הרצאות מומחים בתמהיל של 50%-50%. ישנה חשיבות רבה למגוון נקודות המבט על נושא וניתן בהחלט לשמר תמהיל זה.
3. חסות מפקד המכללות הנה קריטית להצלחת הסמינר, הן ליוקרתו של הקורס והן בשל התובנות, הבכירות ועומק הדיון שהאלוף מביא עימו לשולחן הדיונים. יחד עם זאת, לאור העומס המוטל על האלוף נשמרו מועדי המפגשים "כלו"ז רץ" והתקיימו לעיתים גם ללא נוכחותו.
4. תמיכתם של מפקדי הקורסים השונים סייעה מאוד לקיום הקורס, הן בבחירת החניכים, הנכונות להתגמש לעיתים בהקשרי לו"ז ובתמיכתם הכללית בהשתתפות במופע מתמשך מעבר לשעות הקורס. יש לשמר מופע של הצגת הסמינר בפורום המפקדים לפני תחילת שנת הלימודים על מנת שיכירו מופע זה.
5. מיקום וזמן. הסמינר התנהל מעבר לשעות הלימודים בחד"ן האלוף. דבר זה סייע ליצירת אווירה יוקרתית ומחויבות של המשתתפים ולא פגע בלימודיהם האחרים. התחושה שנוצרה כתוצאה מכך היתה של "נבחרת" שתרמה גם לרמת הקורס הנלמד.
6. פו"ש, יש לשמר את הפו"ש הנוכחי של הסמינר.
7. יש לשמר את כתיבת המחקרים האישיים עם תום הסמינר שכן הם תורמים להעמקה של המשתתפים ומשרתים את ייצור הידע של קבוצה מרובדת על נושא מקצועי.
8. יש לשמר את היציאה למסע לימודי עם תום הסמינר (ראו מסמך סיכום הסיור לרוסיה שהופץ בנפרד).

**לקחים לשיפור**

1. יש להקפיד על הסנכרון בין שלושת הקורסים באמצעות תכנון והקפדה על מועדי המפגשים לאור התנגשויות בין הלוזים של המרצה והקורסים השונים.
2. יש להסדיר מול אוניברסיטת חיפה בסיוע המל"צ את הפרוצדורה לאישור עבודות המחקר של חניכי פו"ם אלון.
3. יש לתכנן מופע מסיים המציג את תוצרי המחקר העיקריים לפני תום שנת הלימודים על מנת שלא לאבד את נוכחותם של חניכי מב"ל ופו"ם אלון הממשיכים לתפקידים תובעניים מיד לאחריה.

לסיכום, הסמינר האינטגרטיבי דב הצפון הצליח ליצור פורמט חדש ללמידה במכללות באופן המשלב בין מרצים מעולים, נושא רלבנטי ומשתתפים מן הקורסים השונים לכדי תוצרי למידה ומחקר מעמיקים ומחדשים. מומלץ לשמר את הפורמט כפי שעוצב ולהתאים את הנושא לאתגרים הנוכחיים על פי הצורך.

בברכה,

ד"ר ענת שטרן

ראש תחום מחקר

המכללה לביטחון לאומי